Nuwe loterykommissie moet ‘regte ding’ doenFoto bloot ter illustrasie. (Foto: Nationale Lotteries Commission/Facebook) Die minister van handel en nywerheid het vier nuwe raadslede van die nasionale loterykommissie aangewys sowat ŉ week voor die termyn van die huidige raadslede verstryk. Onder die vier nuwe lede is Willie Hofmeyr, ŉ voormalige hoof van die Nasionale Vervolgingsgesag (NVG) se batebeslagleggingseenheid en ŉ man met ŉ goeie reputasie dat hy korrupsie vasvat. Daar is egter reeds sprake van omstredenheid oor die nuwe raadslid, Cassius Lubisi. Mail & Guardian het vroeër berig dat die maatskappy Morar Incorporated, waarvan dr. Lubisi die voorsitter is, persoonlike beskermingstoerusting ten bedrae van R4 miljoen in twyfelagtige omstandighede aan die KwaZulu-Natalse departement van onderwys verskaf het. Roshan Morar, eienaar van die maatskappy, is tydens oudpres. Jacob Zuma se termyn aangestel in die rade van verskeie openbare instellings wat sedertdien vir beweerde onderduimshede uitgewys is. Morar het glo ook ŉ R30 miljoen-kontrak met eThekwini losgelaan, wat later met 300% toegeneem het. Mat Cuthbert, die DA se woordvoerder oor handel, nywerheid en mededinging, sê Lubisi moet duidelikheid oor die bewerings teen sy werkgewer verskaf, voor hy met sy termyn as raadslid by die loterykommissie begin. Volgens Cuthbert is die nuwe raad se hoofdoelwit om die kommissie om te keer en met wetstoepassingsowerhede saam te werk om te verseker dat diegene wat aan korrupsie skuldig is, aan die pen ry. Bewerings van korrupsie van miljoene rande volg die kommissie die afgelope paar jaar soos ŉ skaduwee. Die spesiale ondersoekeenheid (SOE) het aan die begin van die maand aan LP’s gesê dat die kommissie se [vorige] raad glo R300 miljoen gesteel het. Die geld was bedoel vir dwelm-rehabilitasiesentrums, ouetehuise en die bemagtiging van vroue en jongmense. Cuthbert sê die vorige raadslede het nie die vermoë gehad om die enorme plundering van staatsgeld te hanteer nie. “Ons moedig die nuut aangewese raadslede aan om die regte ding te doen,” sê hy. Volgens Cuthbert is Suid-Afrikaners moeg vir die “voortgesette korrupsie” by die kommissie en moet dit terugkeer na die oorspronklike doel daarvan: om geld beskikbaar te stel vir niewinsgewende organisasies om die kwesbaarste lede van die samelewing op te hef. Bykomende bron: GroundUp